Sveiki! Nosūtu Zļo un Zemnieku savienības atbildes uz jautājumiem.

 
Sabiedrības uzticēšanās valsts pārvaldei?Kā jūs palielināsiet sabiedrības uzticēšanos valsts pārvaldei?
500 rakstu zīmju atbilde:

Sabiedrības uzticēšanos valsts pārvaldei var atjaunot tikai tad, ja arī valsts uzticas cilvēkiem un uzņēmējiem. ZZS turpinās mazināt birokrātiju, vienkāršot lēmumu pieņemšanu un stiprināt principu “konsultē vispirms”. Labs piemērs ir Ekonomikas ministrijas īstenotās pārmaiņas būvniecībā un uzņēmējdarbības uzraudzībā, kas veicinājušas ēnu ekonomikas mazināšanos un efektīvāku sadarbību ar uzņēmējiem. Mūsu mērķis ir, lai visa valsts pārvalde strādātu pēc uzticēšanās, nevis pārmērīgas kontroles principa – ar ātriem, caurskatāmiem un kvalitatīviem pakalpojumiem.

Garā atbilde:

Zaļo un Zemnieku savienības ieskatā sabiedrības uzticēšanos valsts pārvaldei nevar panākt tikai ar deklarācijām, tā ir jānopelna ar ikdienas darbu. Uzticībai jābūt abpusējai, ne tikai iedzīvotājiem un uzņēmējiem jāuzticas valstij, bet arī valstij ir jāuzticas  cilvēkiem un uzņēmējiem.

Tieši tāpēc mūsu galvenā prioritāte ir birokrātijas mazināšana un publiskās pārvaldes efektivitātes paaugstināšana. Mūsu pieredze rāda, ka jomās, kur valsts ir atteikusies no liekām administratīvām prasībām un izvēlējusies sadarboties ar uzņēmējiem, rezultāti ir bijuši labāki. Piemēram, Ekonomikas ministrijas īstenotā pieeja būvniecības nozarē, kas balstījās uz uzticēšanos un procesu vienkāršošanu, veicināja ēnu ekonomikas samazināšanos.

Šo pieeju vēlamies attiecināt uz visu valsts pārvaldi. Turpināsim valsts funkciju un izdevumu auditu, atsakoties no liekām un novecojušām funkcijām, samazinot administratīvo slogu un ierēdniecību. Mūsu mērķis ir panākt, lai uzņēmējus un iedzīvotājus nekontrolētu vairākas institūcijas atsevišķi, bet pēc iespējas tiktu organizētas koordinētas pārbaudes un vienots valsts pārvaldes darbs. Vienlaikus daudzās jomās lielāka atbildība jāuztic pašiem uzņēmējiem un profesionāļiem, nevis jāveido arvien jauni kontroles mehānismi.

Sabiedrības uzticēšanos stiprināsim arī ar kvalitatīvākiem lēmumiem. Valsts lēmumiem jābūt datos balstītiem, caurspīdīgiem un pieņemtiem ar reālu sabiedrības līdzdalību. Paplašināsim atvērto datu pieejamību, attīstīsim vienas pieturas principu un padarīsim lēmumu pieņemšanas procesu efektīvāku, atsakoties no pārmērīgi garām saskaņošanas ķēdēm starp institūcijām un skaidri nosakot atbildību par pieņemtajiem lēmumiem.

Tikpat svarīga ir kvalitatīvu publisko pakalpojumu pieejamība. Turpināsim attīstīt digitālos pakalpojumus un pašvaldību klientu apkalpošanas centrus, lai iedzīvotāji un uzņēmēji valsts pakalpojumus varētu saņemt ātri, vienkārši un pēc iespējas tuvāk savai dzīvesvietai.

Mūsu pārliecība ir skaidra – sabiedrības uzticēšanās valsts pārvaldei pieaug tad, kad valsts uzticas saviem cilvēkiem, mazina birokrātiju, pieņem saprotamus un caurspīdīgus lēmumus un nodrošina ātrus, kvalitatīvus un pieejamus publiskos pakalpojumus.

Valsts un pašvaldību kapitālsabiedrību pārvaldība
Vai atbalstāt valsts kapitāldaļu turētāja funkciju koncentrēšanu vienotā, profesionālā un no nozaru ministriju politiskās vadības nodalītā valsts kapitāldaļu pārvaldības institūcijā — jā vai nē? Ja jā, norādiet institūcijas darbības apjomu (t. sk. pārvaldāmo kapitālsabiedrību loku, institūcijas vadības un uzraudzības iecelšanas kārtību, finansēšanas modeli u. c.).

Ja nē, nosauciet alternatīvu modeli, kas nodrošinās vienotus īpašnieka standartus un novērsīs ministriju interešu konfliktu starp politikas veidotāja, regulatora un uzņēmuma īpašnieka lomām.

500 rakstu zīmju atbilde:

Nē. Neatbalstām jaunas centralizētas institūcijas izveidi, jo tas attālinātu kapitālsabiedrības no nozaru politikas veidotājiem. Tā vietā stiprināsim profesionālu kapitālsabiedrību pārvaldību ministrijās, kā tas jau veiksmīgi darbojas Ekonomikas ministrijā. Vienlaikus jāatsakās no formālas un birokrātiskas koordinācijas, stiprinot valžu un padomju atbildību par rezultātiem. Savukārt valsts kapitālieguldījumiem jāparedz skaidra uzraudzība, lai katrs ieguldītais eiro nodrošinātu sabiedrībai un ekonomikai izmērāmu atdevi.

 Garā atbilde:

Nē. Zaļo un Zemnieku savienība neatbalsta valsts kapitāldaļu turētāja funkciju koncentrēšanu vienā centralizētā institūcijā. Tik lielas valsts aktīvu pārvaldības koncentrēšana vienās rokās radītu jaunus riskus un vienlaikus vājinātu nozaru ministriju atbildību par savas nozares attīstību. Kapitālsabiedrību atrašanās attiecīgās nozares ministrijas pārraudzībā ir loģiska, jo ministrijai ir jāspēj sasaistīt uzņēmuma stratēģiskos mērķus ar valsts politikas un tautsaimniecības attīstības vajadzībām.

Mūsu ieskatā problēma nav decentralizētais kapitālsabiedrību pārvaldības modelis, bet gan esošās sistēmas pārmērīgā birokrātija un nepietiekamā profesionālā kapacitāte. Pašreizējā koordinējošās institūcijas loma Valsts kancelejā lielā mērā koncentrējas uz procedūrām, dokumentu un gada pārskatu izvērtēšanu, nevis uz kapitālsabiedrību stratēģiju, investīciju efektivitātes un ekonomiskās atdeves profesionālu analīzi.

ZZS piedāvā stiprināt nozaru ministriju profesionālo kapacitāti. Ministrijās atbilstoši to pārraudzībā esošo kapitālsabiedrību skaitam un apjomam jāveido profesionālas kapitālsabiedrību pārvaldības un uzraudzības vienības. Tajās jāstrādā speciālistiem, kuri pārzina konkrēto nozari, uzņēmumu darbību, finanses un investīciju projektus, spēj profesionāli izvērtēt uzņēmumu stratēģijas un ikdienā uzraudzīt to izpildi. Vienlaikus jāstiprina kapitālsabiedrību valžu un padomju atbildība par sasniegtajiem rezultātiem un valsts kapitāla atdevi.

Savukārt centralizēti valstij jānodrošina vienoti īpašnieka pārvaldības standarti un profesionāla valsts investīciju uzraudzība. Īpaši svarīgi tas ir gadījumos, kad kapitālsabiedrībā tiek ieguldīti būtiski valsts budžeta līdzekļi, piešķirtas dotācijas vai veikti kapitāla ieguldījumi. Katram šādam ieguldījumam jābūt skaidram mērķim, sasniedzamiem rezultātiem un institucionālai atbildībai par to, lai valsts ieguldītā nauda sasniegtu noteikto mērķi un radītu izmērāmu atdevi.

Tādēļ ZZS redz nepieciešamību nevis pēc jaunas centralizētas institūcijas, kas pārņemtu visu valsts kapitālsabiedrību pārvaldību, bet pēc esošo resursu un funkciju pārstrukturēšanas: mazāk birokrātiskas kontroles, vairāk profesionālas kompetences ministrijās un daudz stingrāka valsts veikto kapitāla ieguldījumu uzraudzība. Valsts kapitālam ir jākalpo Latvijas tautsaimniecības attīstībai, nevis administratīvu procedūru uzturēšanai.

Tautsaimniecība un valsts finanses
Kāds ir jūsu konkrētais plāns Latvijas produktivitātes un eksporta kāpumam nākamajos četros gados, un kuri rādītāji pierādīs, ka izaugsme nav balstīta tikai uz patēriņu, ES fondiem vai valsts tēriņiem?

500 rakstu zīmju atbilde:

ZZS mērķis ir darba ražīguma pieaugums vismaz 5% gadā, IKP izaugsme vismaz 2 procentpunktus virs ES vidējā un vismaz 1 miljards eiro ārvalstu investīciju gadā. To panāksim, ieguldot cilvēkkapitālā, inovācijās un produktivitātē, attīstot eksportējošās nozares un radot augstāku pievienoto vērtību Latvijas resursiem. Veicināsim bioekonomiku, IT, mākslīgo intelektu, aizsardzības industriju un pakalpojumu eksportu, industriālos parkus reģionos un Rīgas ekonomisko potenciālu. Izaugsmi vērtēsim pēc produktivitātes, eksporta, privāto investīciju un augstas pievienotās vērtības nozaru īpatsvara.

Garā atbilde:

ZZS mērķis nākamajiem četriem gadiem ir panākt darba ražīguma pieaugumu vismaz par 5% gadā, Latvijas IKP izaugsmi vismaz par 2 procentpunktiem virs ES vidējā un piesaistīt vismaz 1 miljardu eiro ārvalstu investīciju gadā.

Galvenais uzsvars būs uz produktivitāti, eksportu un augstas pievienotās vērtības radīšanu Latvijā. Cilvēkkapitāla un prasmju attīstību ciešāk sasaistīsim ar uzņēmumu reālo pieprasījumu, īpaši eksportējošajās nozarēs. Veicināsim automatizāciju, digitalizāciju un mākslīgā intelekta izmantošanu, kā arī investīcijas IT, aizsardzības industrijā, robotikā, farmācijā, enerģētikā un citās perspektīvās nozarēs.

Latvijas dabas resursiem pēc iespējas lielāka pievienotā vērtība jārada tepat Latvijā. Mūsu mērķis ir eksportēt nevis izejvielas, bet arvien vairāk Latvijā pārstrādātu, konkurētspējīgu produktu. Tādēļ īpaši veicināsim bioekonomikas, kokrūpniecības, pārtikas ražošanas un citu eksportspējīgu nozaru attīstību.

Reģionos turpināsim industriālo un biznesa parku attīstību un investoru piesaisti, savukārt Rīgas metropolē izmantosim līdz šim neizmantoto ekonomisko potenciālu – attīstīsim ostas teritorijas, tehnoloģiju un datu centru klasterus un starptautisko biznesa pakalpojumu eksportu. Vienlaikus nodrošināsim prognozējamu nodokļu vidi, mazināsim birokrātiju un veicināsim kreditēšanas pieejamību uzņēmumiem.

Izaugsmes kvalitāti mērīsim nevis pēc iztērētās valsts vai ES fondu naudas, bet pēc darba ražīguma, eksporta un privāto investīciju pieauguma, Latvijā radītās pievienotās vērtības un labi apmaksātu darba vietu skaita. Tie būs galvenie rādītāji, kas apliecinās, ka Latvijas ekonomikas izaugsme ir ilgtspējīga un balstīta uzņēmējdarbībā, nevis tikai patēriņā un publiskajos tēriņos.

Nodokļu politika un nodokļu administrēšana
Kāds ir jūsu nodokļu politikas mērķis nākamajiem četriem gadiem — zemāks darbaspēka nodokļu slogs, plašāka nodokļu bāze, lielāka progresivitāte, investīciju veicināšana vai ieņēmumu stabilitāte —, un kā jūs sabalansēsiet šos konkurējošos mērķus?

 

500 rakstu zīmju atbilde:

ZZS mērķis ir zemāks darbaspēka nodokļu slogs, investīciju pieaugums un stabila nodokļu vide. Atbalstām pakāpenisku minimālās algas celšanu, samazinātu PVN pirmās nepieciešamības pārtikai un NĪN atcelšanu vienīgajam mājoklim. Ieņēmumu pieaugumu nodrošināsim, piesaistot vismaz 1 miljardu eiro ārvalstu investīciju gadā, veicinot darba ražīgumu un eksportu, kā arī veicot valsts izdevumu auditu un samazinot birokrātiju. Mūsu mērķis ir lielāka ekonomika, nevis lielāki nodokļi.

Garā atbilde:

ZZS nodokļu politikas mērķis nākamajiem četriem gadiem ir veicināt ekonomikas izaugsmi, vienlaikus mazinot nodokļu slogu iedzīvotājiem un uzņēmējiem. Mēs uzskatām, ka nodokļu sistēmai jābūt stabilai un prognozējamai – uzņēmējiem ir jāzina, ka noteikumi nemainīsies katru gadu.

Mūsu prioritāte ir samazināt nodokļu slogu darbaspēkam un iedzīvotājiem. Tāpēc rosinām pakāpeniski palielināt minimālo algu, samazināt PVN pirmās nepieciešamības pārtikai un ēdināšanas nozarei, kā arī atcelt nekustamā īpašuma nodokli primārajam mājoklim. Vienlaikus mūsu mērķis ir panākt strauju algu un pensiju pieaugumu, kas uzlabos iedzīvotāju pirktspēju un dzīves kvalitāti.

Šīs pārmaiņas nedrīkst balstīties uz nodokļu paaugstināšanu. Tās jāfinansē ar straujāku ekonomikas izaugsmi. Tāpēc ZZS izvirza trīs galvenās prioritātes.

Pirmkārt, būtiski jāpalielina ārvalstu investīciju apjoms. Mūsu mērķis ir piesaistīt vismaz vienu miljardu eiro ārvalstu investīciju gadā, izmantojot LIAA iespējas un aktīvi konkurējot par augstas pievienotās vērtības projektiem.

Otrkārt, jākāpina darba ražīgums un eksporta apjoms. Latvijas ekonomikas izaugsmei jābalstās uz modernām tehnoloģijām, digitalizāciju, inovācijām un augstas pievienotās vērtības ražošanu, nevis tikai uz patēriņu vai valsts izdevumu pieaugumu.

Treškārt, nepieciešams pilnvērtīgs valsts funkciju un izdevumu audits. Valstij ir jāatsakās no novecojušām un neefektīvām funkcijām, jāsamazina birokrātija un administratīvie izdevumi. Ietaupītie līdzekļi jānovirza veselības aprūpei, drošībai, izglītībai un reģionu attīstībai.

Mēs uzskatām, ka galvenais nodokļu politikas uzdevums nav palielināt nodokļu likmes, bet gan paplašināt nodokļu bāzi, radot vairāk labi apmaksātu darbavietu, piesaistot investīcijas un veicinot uzņēmējdarbību. Tikai augoša ekonomika spēs nodrošināt stabilus valsts ieņēmumus un vienlaikus ļaus samazināt nodokļu slogu iedzīvotājiem un uzņēmējiem. ZZS redz nodokļu politiku kā instrumentu ekonomikas izaugsmei, nevis tikai budžeta papildināšanai.

Enerģētikas politika
Kāds ir jūsu konkrētais plāns, lai Latvija samazinātu energoatkarības riskus un nodrošinātu stabilu elektroenerģijas, siltuma un degvielas pieejamību krīzes situācijās?

500 rakstu zīmju atbilde:

ZZS mērķis ir nodrošināt Latvijai drošu un konkurētspējīgu energoapgādi ar zemākajām iespējamām cenām Baltijā. Attīstīsim ekonomiski pamatotus vietējos energoresursus, biometāna ražošanu un bāzes ģenerējošās jaudas, stiprināsim elektrotīklus, enerģijas uzkrāšanu un stratēģiskās degvielas rezerves. Siltumapgādē veicināsim konkurenci, radot iespēju centralizētajā apkurē plašāk izmantot arī malku un mazinot atkarību no šķeldas un granulu tirgus. Atbalstīsim arī ēku un uzņēmumu energoefektivitāti, lai samazinātu patēriņu un krīzēs garantētu stabilas piegādes.

Garā atbilde:

Enerģētiskā drošība sākas ar pieejamu un konkurētspējīgu enerģiju. ZZS mērķis ir panākt, lai Latvijā būtu konkurētspējīgākā elektroenerģijas cena Baltijā, jo tikai tā varam stiprināt mūsu uzņēmumu konkurētspēju un mazināt iedzīvotāju izmaksas.

Lai samazinātu energoatkarības riskus, attīstīsim vietējos energoresursus – atkrastes vēja parkus, saules enerģiju, biometānu un citas ekonomiski pamatotas atjaunīgās tehnoloģijas, vienlaikus modernizējot elektrotīklus un attīstot enerģijas uzkrāšanas risinājumus. Turpināsim arī Baltijas līmenī izvērtēt kodolenerģijas attīstības iespējas kā vienu no bāzes jaudu risinājumiem nākotnē.

Būtiska prioritāte ir arī siltumapgādes drošība. Veicināsim lielāku konkurenci kurināmā tirgū, lai pašvaldību centralizētajā siltumapgādē līdztekus šķeldai un granulām varētu plašāk izmantot arī malku. Tas samazinās atkarību no viena kurināmā veida un dos iespēju nodrošināt zemākas un stabilākas siltuma cenas.

Vienlaikus turpināsim investēt ēku energoefektivitātē, energokopienās un vietējā elektroenerģijas ražošanā, lai arvien vairāk mājsaimniecību, pašvaldību un uzņēmumu paši spētu saražot un uzkrāt sev nepieciešamo enerģiju.

Krīzes situācijās būtiska nozīme ir arī stratēģiskajām energoresursu rezervēm, drošai infrastruktūrai un ilgtermiņa enerģijas piegādes līgumiem energoietilpīgiem uzņēmumiem. Mūsu mērķis ir vienkāršs – Latvijai jābūt enerģētiski drošai valstij ar prognozējamām un konkurētspējīgām enerģijas cenām gan iedzīvotājiem, gan uzņēmējiem.

Izglītības politika
Kā jūs mainīsiet izglītības finansēšanas un pārvaldības modeli, lai nauda sekotu kvalitātei, skolām un augstskolām būtu lielāka atbildība par rezultātiem, izglītība vairāk atbilstu darba tirgus prasībām, bet ministrija un pašvaldības skaidri atbildētu par sistēmas kopējo sniegumu?

500 rakstu zīmju atbilde:

ZZS uzskata, ka izglītības finansējumam jāseko ne tikai skolēnu skaitam, bet arī kvalitātei un izglītības pieejamībai. Skolu saglabāšana reģionos ir tikpat būtiska kā izglītības kvalitāte – bērnam skolai jābūt iespējami tuvu dzīvesvietai. Neatbalstīsim mehānisku skolu slēgšanu tikai skaitlisku kritēriju dēļ. Valstij jānodrošina finansējums skolu pieejamībai un kvalitatīvi pedagogi visā Latvijā. Izglītību ciešāk sasaistīsim ar darba tirgus vajadzībām, bet valstij, pašvaldībām un izglītības iestādēm noteiksim skaidru atbildību par rezultātiem.

Garā atbilde:

ZZS uzskata, ka izglītības finansēšanā vienlīdz svarīga ir gan kvalitāte, gan pieejamība. Mēs neatbalstām skolu tīkla reformu, kuras galvenais kritērijs ir tikai skolēnu skaits un kuras rezultātā skolas reģionos tiek mehāniski slēgtas. Skolai, īpaši sākumskolas posmā, jābūt pēc iespējas tuvāk bērna dzīvesvietai, tādēļ valsts finansēšanas modelī jāņem vērā arī skolas ģeogrāfiskā pieejamība un nozīme konkrētās teritorijas attīstībā.

Vienlaikus skolas saglabāšana nevar nozīmēt zemākas prasības izglītības kvalitātei. Arī mazākās un attālākās skolās bērniem jābūt pieejamiem kvalificētiem pedagogiem un kvalitatīvai izglītībai. Tādēļ finansējumu vairāk sasaistīsim ar kvalitāti, pieejamību un izmērāmiem rezultātiem, nodrošinot arī nepieciešamo valsts atbalstu reģionālo skolu saglabāšanai.

Stiprināsim profesionālo izglītību un izglītības iestāžu sadarbību ar darba devējiem, lai mācību programmas un jauniešu iegūtās prasmes daudz ciešāk atbilstu Latvijas darba tirgus vajadzībām. Arī augstskolu finansēšanā lielāku nozīmi piešķirsim kvalitātei, absolventu rezultātiem, zinātnei un ieguldījumam Latvijas un reģionu ekonomiskajā attīstībā.

Mūsu mērķis ir stabila izglītības sistēma, nevis nepārtrauktas un nepabeigtas reformas. Skaidri nodalīsim valsts, pašvaldību un izglītības iestāžu atbildību par rezultātiem, vienlaikus nodrošinot, ka kvalitatīva izglītība ir pieejama bērniem neatkarīgi no tā, vai viņi dzīvo Rīgā, reģionālajā centrā vai Latvijas laukos.

Aizsardzība un valsts drošība
Kā jūs attīstīsiet valsts aizsardzības dienestu, Zemessardzi, rezerves karavīru sistēmu un civilās aizsardzības prasmes, lai krīzes gadījumā Latvijai būtu sagatavota sabiedrība?

500 rakstu zīmju atbilde:

Aizsardzībai novirzīsim vairāk nekā 5% no IKP, vienlaikus nodrošinot stingru parlamentāro kontroli pār līdzekļu izlietojumu. Stiprināsim NBS, Zemessardzi, rezerves karavīru sistēmu un valsts aizsardzības dienestu, kā arī patriotisko audzināšanu. Attīstīsim Latvijas aizsardzības industriju, lai ieguldījumi drošībā vienlaikus stiprinātu mūsu ekonomiku un radītu darba vietas. Civilajā aizsardzībā attīstīsim patvertnes, krājumus un brīdināšanas sistēmas, kā arī regulāras iedzīvotāju mācības un pirmās palīdzības prasmes, lai sabiedrība zinātu, kā rīkoties krīzē.

Garā atbilde:

ZZS mērķis ir ne tikai spēcīgi bruņotie spēki, bet arī sagatavota un noturīga sabiedrība. Aizsardzībai arī turpmāk novirzīsim vairāk nekā 5% no IKP, vienlaikus stiprinot parlamentāro kontroli pār šo līdzekļu efektīvu izmantošanu.

Attīstīsim NBS, Zemessardzi, valsts aizsardzības dienestu un rezerves karavīru sistēmu, nodrošinot kvalitatīvu apmācību, ekipējumu un nepieciešamo militāro infrastruktūru. Īpaša uzmanība jāpievērš cilvēkresursiem, patriotiskajai audzināšanai un sabiedrības motivācijai iesaistīties valsts aizsardzībā.

Vienlaikus aizsardzības finansējumam pēc iespējas vairāk jāstrādā arī Latvijas tautsaimniecības labā. Vismaz 200 miljonus eiro paredzēsim Latvijas aizsardzības industrijas attīstībai, veicinot vietējo uzņēmumu iesaisti NBS vajadzību nodrošināšanā, jaunu tehnoloģiju un ražošanas attīstību un labi apmaksātu darba vietu radīšanu Latvijā.

Civilajā aizsardzībā stiprināsim patvertņu un brīdināšanas sistēmu tīklu, rezerves energoapgādi un decentralizētus pārtikas, medicīnas preču, degvielas un citu kritisko resursu krājumus. Slimnīcām un kritiskajiem dienestiem jāspēj autonomi darboties vismaz 72 stundas.

Būtiski palielināsim arī sabiedrības praktisko sagatavotību krīzēm. Civilās aizsardzības un pirmās palīdzības prasmes stiprināsim skolās un augstskolās, bet pašvaldībās regulāri organizēsim praktiskas mācības. Mūsu mērķis ir, lai krīzes situācijā ikviens iedzīvotājs zinātu, kā rīkoties, kur meklēt palīdzību un kā pasargāt sevi un savu ģimeni.

Demogrāfiskās situācijas uzlabošana
Kā jūs samazināsiet bērnu audzināšanas reālās izmaksas ģimenēm — mājokļa izmaksas, bērnudārzu pieejamību, nodokļu atvieglojumus, pabalstus, izglītības un veselības aprūpes izdevumus, un kuri pasākumi visvairāk palīdzēs pieņemt lēmumu par pirmā, otrā vai trešā bērna piedzimšanu?

500 rakstu zīmju atbilde:

ZZS mērķis ir reāli samazināt ģimeņu izdevumus un radīt drošību lēmumam par bērniem. Ieviesīsim 2000 eiro bērna piedzimšanas pabalstu, palielināsim ģimenes valsts pabalstu, nodrošināsim 100% vecāku pabalstu strādājošajiem, 0% NĪN primārajam mājoklim un brīvpusdienas līdz 9. klasei. Turpināsim mājokļu programmu, paredzot vēl vismaz 1000 jaunu dzīvokļu reģionos un atbalstu daudzbērnu ģimenēm. Stiprināsim mātes un bērna veselības aprūpi, nodrošinot kvalitatīvu pirmsdzemdību un pēcdzemdību aprūpi, kā arī ģimenes ārsta un pediatra pieejamību visā Latvijā.

Garā atbilde:

ZZS demogrāfijas politikā ģimenei ir jājūt reāls finansiāls ieguvums un drošība, pieņemot lēmumu par pirmo, otro vai trešo bērnu. Tādēļ mūsu prioritāte būs samazināt bērnu audzināšanas faktiskās izmaksas un nodrošināt ģimenēm stabilu atbalstu ilgtermiņā.

Palielināsim bērna piedzimšanas pabalstu līdz 2000 eiro, paaugstināsim ģimenes valsts pabalstu, nodrošināsim strādājošajiem vecākiem vecāku pabalstu 100% apmērā, ieviesīsim 0% NĪN ģimenes primārajam mājoklim un nodrošināsim brīvpusdienas skolēniem līdz 9. klasei. Vienlaikus jānodrošina bērnudārzu pieejamība neatkarīgi no ģimenes dzīvesvietas.

Otrs būtisks jautājums ir mājokļu pieejamība jaunajām ģimenēm. Turpināsim valsts atbalstīto mājokļu būvniecības programmu reģionos, nākamajos gados izvirzot mērķi nodrošināt vēl vismaz 1000 jaunus dzīvokļus. Programmā īpaši jāņem vērā daudzbērnu ģimeņu vajadzības, nodrošinot tām piemērotus mājokļus un attīstot atbalstu hipotekāro kredītu maksājumiem.

Veselības aprūpē paplašināsim valsts apmaksātas medicīniskās apaugļošanas pieejamību un stiprināsim mātes un bērna veselības aprūpi. Nodrošināsim kvalitatīvu pirmsdzemdību un pēcdzemdību aprūpi, ģimenes ārsta vai pediatra pieejamību neatkarīgi no dzīvesvietas un nepieciešamo atbalstu jaunajām māmiņām pēcdzemdību periodā.

Demogrāfiju nevar uzlabot ar vienu pabalstu. Ģimenei ir nepieciešama pārliecība, ka bērna piedzimšana neradīs nesamērīgu finansiālo slogu un būs pieejams mājoklis, bērnudārzs, izglītība un veselības aprūpe. Tieši šādu ilgtermiņa ģimenes drošības sistēmu ZZS veidos.

Valsts pārvaldes uzlabošana
Kuras valsts pārvaldes funkcijas, iestādes vai procesus jūs pārskatīsiet pirmajos divos valdības darba gados, lai mazinātu dublēšanos, birokrātiju un zemas pievienotās vērtības darbības, nepasliktinot pakalpojumu kvalitāti?

500 rakstu zīmju atbilde:

Pirmajos divos gados veiksim valsts funkciju un izdevumu auditu ar mērķi ietaupīt vismaz 500 miljonus eiro, līdzekļus novirzot veselībai, drošībai un reģionu attīstībai. Atcelsim nevajadzīgas kontroles funkcijas, mazināsim iestāžu dublēšanos, vienkāršosim atskaites, saskaņošanu un iepirkumus, sakārtosim piemaksu un prēmiju sistēmu un izvērtēsim finansējuma, tostarp NVO, lietderību. Sadarbībā ar uzņēmēju un darba devēju organizācijām mazināsim birokrātiju, plašāk izmantojot digitalizāciju un MI. Mērķis – mazāka, efektīvāka pārvalde un kvalitatīvāki pakalpojumi.

Garā atbilde:

ZZS valsts pārvaldes reformu sāks nevis ar mehānisku darbinieku skaita samazināšanu, bet ar valsts funkciju un izdevumu auditu. Pirmajos divos valdības darba gados mūsu mērķis būs identificēt un samazināt nelietderīgus izdevumus vismaz 500 miljonu eiro apmērā, ietaupītos līdzekļus prioritāri novirzot veselības aprūpei un reģionu attīstībai.

Pirmkārt, pārskatīsim tās valsts funkcijas, uzraudzības un kontroles prasības, kas dublējas, rada nesamērīgu administratīvo slogu un kavē uzņēmējdarbību, nedodot sabiedrībai atbilstošu pievienoto vērtību. Vērtēsim ministriju un aģentūru funkciju pārklāšanos, atskaišu un saskaņošanas procesus, iepirkumu un licencēšanas procedūras. Mērķis ir nevis pārcelt funkciju no vienas iestādes uz citu, bet nevajadzīgās funkcijas atcelt pēc būtības.

Otrkārt, sakārtosim valsts pārvaldes izdevumus, tostarp piemaksu, prēmiju un virsstundu sistēmu, kā arī izvērtēsim valsts finansējuma efektivitāti dažādām programmām un organizācijām. Katram valsts budžeta izdevumam jābūt pamatotam ar konkrētu sabiedrisko ieguvumu un izmērāmu rezultātu.

Treškārt, plašāk ieviesīsim vienas pieturas principu, e-pārvaldi, datu savietojamību un mākslīgā intelekta risinājumus, lai samazinātu gan uzņēmēju un iedzīvotāju, gan pašas valsts pārvaldes administratīvo slogu.

Šādas pārmaiņas īstenosim dialogā ar uzņēmēju un darba devēju organizācijām, vienojoties par konkrētiem birokrātijas un valsts izdevumu samazināšanas pasākumiem. Mūsu mērķis ir mazāka un efektīvāka valsts pārvalde, kas mazāk kontrolē procesa pēc, bet ātrāk un kvalitatīvāk sniedz pakalpojumus iedzīvotājiem un uzņēmumiem.
